BOSKOMBUIS | SA JAGTER/HUNTER
SA JAGTER/HUNTER | Mei 2022 | Deur KARLA JANSE VAN VUUREN | Foto's: GERRIE JANSE VAN VUUREN
Kleurvol, smullekker, vars en prettig – dit is net van die woorde wat ek sal gebruik om Meksikaanse kookkuns te beskryf. Dié cuisine is witwarm op die oomblik en is ook een van die kostendense om dop te hou vir 2022. Die vraag is egter, hoe bring ek Meksikaanse kos en wildsvleis by mekaar uit? Dit klink miskien soos 'n volksvreemde kombinasie, maar toe ek so vir die ontbeende springbokblad in my vrieskas kyk, wou ek vreeslik graag iets anders as 'n pastei daarmee maak. Toe tref 'n Meksikaanse golf van inspirasie my! Ek het net daar besluit om twee van my gunsteling- Meksikaanse geregte, taco's en quesadillas, te maak.
Baie mense dink onmiddellik aan rissies as hulle aan Meksikaanse kos dink. En ja, terwyl dit waar is dat die Meksikane hou van hulle jalapeno's en vuurrooi cayenne-rissies, hoef 'n Meksikaanse gereg jou nie te laat gryp na die tequila om die brand in jou mond te verlig nie. As jy nie 'n liefhebber van rissies is nie, kan jy ander elemente van Meksikaanse geregte laat koning kraai. Dink aan tamaties, mielies, koljander, lemmetjies, rooi uie en natuurlik avo kadopere. Ek is self nie oormatig lief vir rissies nie, maar gee nie om vir so 'n bietjie skop hier en daar nie.
Die springbokblad moet eers heerlik saggekook word voordat 'n mens kan begin pret hê met die geure van Meksiko. Die heel beste is om dit lank en teen 'n lae temperatuur in die oond te bak. Dan val die vleis letterlik uitmekaar. Jy kan ook vleis met bene in gebruik vir hierdie stap; verwyder net al die bene wanneer dit tyd word om die vleis te pluis. Die springbok vat heerlik hande met die smake van Meksiko, soveel so dat selfs mense wat nie wildsvleis se grootste aanhangers is nie, stilletjies 'n tweede taco sal eet.
Die tortillas is 'n sleutel-element van vandag se twee resepte. Tortillas van verskillende groottes is geredelik op supermarkrakke beskikbaar. Die kleintjies is geskik vir taco's – die gereg is perfek om as 'n peuselhappie of voorgereg aan gaste voor te sit. Laat jou eie smaak jou lei wanneer dit kom by die vulsels wat jy saam met die vleis en die koolslaai in die taco sit. Die groter tortillas is perfek vir die quesadillas, wat 'n mens dan in skywe sny (amper soos 'n pizza) en saam met doopsouse voorsit. Guacamole is natuurlik 'n móét (avokadopeertyd is om die draai en dan kan 'n mens in 'n japtrap jou eie maak) en 'n lekker tamatiesalsa met 'n effense rissiebyt is ook heerlik saam met hierdie gereg.